**מילים  לשבת**

**שער הנגב - ערב שבת הגדול, י"א בניסן תש"ע, 26 במרץ**

**שלום לחברות ולחברים,**

**יולי בא במרץ**

ביום ראשון יתחילו הקידוחים ובהמשכם הנחת היסודות למבני בית הספר התיכון החדש.

מיד לאחר הפסח נקיים חנוכת בית (ראשונה) למועדון "יחדיו", יחד עם זוג תורמים גדולים מ"קרן היסוד", שוויץ.

בכל בתי האקדמיה החדשים במכללה לומדים בשקיקה 5,300 תלמידי המסלול האקדמי ועוד כאלפיים במסלולים האחרים.

קק"ל מבצעת פרויקטים של שיקום דרכים וכבישי בטחון בקרבת הגבול והתחילה את סלילת קטע הדרך האחרון בשביל השקמה, בין רוחמה לברור חיל.

בניית הממ"דים בכפר עזה נמשכת, מתקדם התכנון של מפעלי הובלת הקולחים, טיהורם ואיגומם במספר ישובים.

כל זאת ועוד הזכרנו במסיבת הפרידה לדודי פיינברג, מהנדס המועצה שסיים 11 שנות עבודה קדחתנית. דודי, שבתקופתו נעשו עבודות בסדר גודל של מיליארד ₪ (!) ברחבי המועצה, ישמש בשנתיים הקרובות כמנהל פרויקט הקמת התיכון.

אנחנו מקבלים בשמחה לתפקיד את סא"ל (מיל.) יולי חיימוביץ, חבר ברור חיל, שמסיים שירות ארוך במרכז בינוי של צה"ל.

בהצלחה לשניכם, יולי ודודי.

**חצופים, נמאסתם!**

מזה כשנתיים אני שותף, ללא הצלחה יש לומר, למאבק בית החולים באשקלון ולכעס המצטבר כנגד האיוולת שבמניעת השימוש בתרומה האנונימית ובתקציב המדינה הנלווה למען בנית חדר המיון הממוגן ב"ברזילי".

לצערי, לא רבים חברו למאבק בית החולים, כך שלא הצלחנו להביא את הנושא למודעות רחבה. השבוע, רק לאחר החלטת הממשלה, שהלכה קבר אחד רחוק מדי, התבהר במלוא תפארתו האבסורד שבהפקרת הציבור הרחב לגחמות "אתרא קדישא".

עשו את חובתכם האזרחית הפשוטה; הצטרפו לעצומה המקוונת: <http://www.atzuma.co.il/stopthemadness/>

**מבזק**

* יתכן והקלות המס (כולל ההחזרים הרטרו אקטיביים), שעברו את הליך החקיקה הסופי, לא יצליחו להשתחל למשכורות חודש מרץ.

      אל דאגה, גם אם יתמהמה – בוא יבוא.

* בפגישה שנקיים לאחר הפסח עם מנכ"ל משרד הביטחון, נסתכל טוב טוב ללבן שבעיני הדוברים המוסמכים ונלמד את תגובתם לטענות החמורות שמתפרסמות כנגד "כיפת ברזל". הטענה היא שהטיל נגד טילים פותח רק למען ייצוא בטחוני למדינות זרות ואינו רלוונטי למחוזותינו!...

**Happy Passover**

ערב הפסח, שלחנו ברכת חג לידידנו ברחבי העולם. סיפרנו להם על שנה טובה ומלאת תיקווה ועל שבועות אחרונים של הסלמה. הודינו להם על העשייה המשותפת וקינחנו בציפייה לרגיעה.

תכירו את השותפים שלנו שמעבר לים ואת פועלם השנה: הפדרציה של סן פרנסיסקו תקצבה טיפולים נפשיים במרכז החוסן וסיוע לימודי לתלמידי התיכון, קרן היסוד הולנד תרמה גן משחקים ליסודי, משפחת דרייק המשיכה לתמוך בתיאטרון "הברווז" לנוער, הנוצרים הנורווגים השקיעו בשיפוץ מקלטים, הועד היהודי האמריקאי רכש קלנועיות לישובים, הפדרציה הקטנה של פיוריה (אילינוי) תמכה בתרבות נחל עוז, משפחת מבורך מונציה וקרן ווינברג מארה"ב המשיכו בסיוע לתחזוקת המרכז ההידרותרפי,  "קרן הידידות" והנוצרים בקוואד סיטי (אילינוי) תרמו לקליטת ילדי העולים מאיבים במערכת החינוך בנחל עוז ולקליטת משפחות בקבוץ, בכספי הפדרציה האחות מסן דייגו אנחנו מממנים מדריכי נוער, שעות תגבור ביסודי ופעולות לקשישים, ידידים בדנוור (קולוראדו) הביאו להקמת מועדון רכיבה באופניים בנחל עוז, פדרציית מטרו ווסט שיפצה בית ילדים ומגרש ספורט והוסיפה ממ"דים במבני ציבור בקבוץ ארז.

**אביב בכפר**

ידיעה חמודה ב"נדבך", עלון  כפר עזה, פתחה לי בוקר אביבי מלבב ברחבי הקבוץ שזרועים בסימני בניית הממ"דים הקדחתנית.

נפגשתי עם יענקלה ארג'נטרו, שמפעיל את "חי ילד" (תרפיה בסיוע בעלי חיים) ונרתם, בהתנדבות, עם עובדיו לשיקום משק הילדים, שלפני כשנתיים נסגרו שעריו. משימתו, שקורמת עור וגידים – לגייס את הקהילה לטיפוח המקום ולהחזרת העטרה המקסימה ליושנה.

דליה מצליח, שותפתי לריכוז החברתי בבית הספר בשנות השמונים העליזות ומקימת מועדון "יחדיו", מצאה שותפה נאמנה (הגר, מנקלטות השכונה החדשה) וביחד הן מקימות פינות חן ברחבי הקבוץ. הרעיון – גיבוש קבוצות חברתיות בני כל הגילים שייקחו אחריות על הפינה "שלהם". הגימיק היפהפה הוא – חלוקת עציצי ענק לציירים מקומיים, בני 10 עד 75, שמפליאים צביעתם ומעשירים את המרחב הציבורי במעשה ידיהם להתפאר.

בראוו!

\*\*\*\*\*\*\*\*\*\*\*\*\*\*\*\*

תוך כדי כתיבת הדברים, מתפתח אירוע בדרום הרצועה.

אנחנו מחבקים את המחרפים נפשם למען ביטחוננו.

נפגש בצד השני של פסח.

**שבת שלום וחג שמח, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)